03/04/2014 | Otras Entidades y Anuncios ParticularesColegios Oficiales
Colexio de Avogados de Santiago de Compostela
Acordo de creación do ficheiro de datos de carácter persoal de titularidade pública do Ilustre Colexio de Avogados de Santiago de Compostela. Servizo de Mediación e Rexistro de Mediadores

ILUSTRE COLEXIO DE AVOGADOS DE SANTIAGO DE COMPOSTELA Acordo de creación do Ficheiro de datos de carácter persoal de titularidade pública do Ilustre Colexio de Avogados de Santiago de Compostela. Servizo de Mediación e Rexistro de Mediadores O artigo 20 da Lei orgánica 15/99, do 13 de decembro, de protección de datos de carácter persoal (LOPD), establece que a creación, modificación ou supresión de ficheiros das administracións públicas deberá efectuarse por medio dunha disposición xeral publicada no Boletín Oficial del Estado ou diario oficial correspondente. O Ilustre Colexio de Avogados de Santiago de Compostela é unha corporación de dereito público con personalidade xurídica propia e plena capacidade para o cumprimento dos seus fins, consonte o establecido na Lei 11/2001, do 18 de setembro, de colexios profesionais da Comunidade Autónoma de Galicia, no Estatuto xeral da avogacía española (Real decreto 658/2001 do 22 de xuño) e nos Estatutos particulares do Ilustre Colexio de Avogados de Santiago de Compostela. Como corporación de dereito público e nos termos que figuran na xurisprudencia do Tribunal Constitucional, en sentenzas como as 20/1988 e 87/1989, correspóndelle ao colexio oficial o exercicio de todas aquelas funcións de interese público que, directamente e en relación coa profesión, lle encomende o lexislador ou ben lle delegue a Administración. Entre as funcións indicadas, correspóndenlle ao Ilustre Colexio de Avogados de Santiago de Compostela, no ámbito da súa competencia, a ordenación da actividade profesional, velando pola ética e dignidade profesional e o respecto debido aos dereitos dos particulares, así como o exercicio da facultade disciplinaria na orde profesional e colexial e a adopción de todas aquelas medidas conducentes a evitar o intrusismo profesional. Polo tanto, de conformidade co disposto no artigo 20 da LOPD, a Xunta de Goberno do Ilustre Colexio de Avogados de Santiago de Compostela, na sesión que tivo lugar o 20.01.2014 acorda, por unanimidade, a aprobación da disposición de creación do Ficheiro de titularidade pública de carácter persoal do Servizo de Mediación e do Rexistro de Mediadores desta corporación, nos seguintes termos: Artigo 1. –Créase o Ficheiro de datos de carácter persoal de titularidade pública de responsabilidade do Ilustre Colexio de Avogados de Santiago de Compostela que se relaciona no anexo da presente disposición e que deberá adecuarse aos termos e condicións previstos no artigo 20 da LOPD e nas disposicións de desenvolvemento, en particular, ás prescricións establecidas no Real decreto 994/99, do 11 de xuño, polo que se aproba o Regulamento de medidas de seguridade dos ficheiros automatizados que conteñan datos de carácter persoal. Artigo 2. –0 Ilustre Colexio de Avogados de Santiago de Compostela, como responsable dos ficheiros e tratamentos, deberá adoptar as medidas necesarias para garantir que os datos de carácter persoal existentes neles se usan para as finalidades e funcións de dereito público que ten encomendadas e recoñecidas na Lei 11/2001, do 18 de setembro, de colexios profesionais da Comunidade Autónoma de Galicia, no Estatuto xeral da avogacía española (Real decreto 658/2001 do 22 de xuño) e nos Estatutos particulares do Ilustre Colexio de Avogados de Santiago de Compostela. Artigo 3. –Os profesionais afectados poderán exercer os dereitos de acceso, rectificación, oposición e cancelación ante a secretaría do Ilustre Colexio de Avogados de Santiago de Compostela, na sede oficial da corporación, situada na rúa de Eduardo Pondal, núm.4-baixo (15702 Santiago de Compostela). Artigo 4. –Correspóndelle á Xunta de Goberno a creación daqueles novos ficheiros de datos de carácter persoal de titularidade pública que, de ser o caso, resulten necesarios para o exercicio das finalidades e funcións públicas propias do Colexio, de acordo coa normativa de carácter xeral e sectorial que afecta á profesión e á LOPD. Así mesmo, correspóndelle á Xunta de Goberno a modificación ou supresión de todos os ficheiros de titularidade pública de responsabilidade deste Colexio. Disposicións derradeiras Primeira. –A presente disposición trasladarase á Agencia Española de Protección de Datos, consonte o disposto no artigo 39.2. a) da LOPD, que dispón que serán obxecto de inscrición no Rexistro Xeral de Protección de Datos os ficheiros cuxos titulares sexan as administracións públicas. Así mesmo, no artigo 5 do Real decreto 1332/1994, do 20 de xuño, que desenvolve determinados aspectos da Lei orgánica 5/1992, e que está en vigor en canto non se opoña á LOPD, sinálase que todo ficheiro de datos de carácter persoal de titularidade pública seralle notificado á Agencia Española de Protección de Datos polo órgano competente responsable do ficheiro para a súa inscrición no Rexistro Xeral de Protección de Datos, mediante o traslado a través do modelo normalizado que para o efecto elabore a Agencia e dunha copia da disposición de creación do ficheiro. Segunda. –A presente disposición entrará en vigor ao día seguinte da súa publicación no Boletín Oficial da Provincia da Coruña. Santiago de Compostela, 18 de marzo de 2014. O decano Evaristo Nogueira Pol ANEXO I Servizo de Mediación e Rexistro de Mediadores do Ilustre Colexio de Avogados de Santiago de Compostela Ficheiro de letrados adscritos ao Servizo de Mediación e ao Rexistro de Mediadores, así como de solicitantes de mediación en asuntos civís e mercantís. Usos e fins – Rexistro de letrados, acreditados e inscritos no Rexistro de Mediadores do Ilustre Colexio de Avogados de Santiago de Compostela. – Control da súa formación e exercicio profesional. – Emisión de certificados e acreditacións da súa formación ou especialización. – Quendas de mediación. – Rexistro de solicitudes de mediación por parte das persoas físicas ou xurídicas. – Exercicio de calquera outra potestade estatutaria de dereito público. Responsable do ficheiro Ilustre Colexio de Avogados de Santiago de Compostela. Colectivo afectado Letrados que soliciten a alta no Rexistro de Mediadores e no Servizo de Mediación do Ilustre Colexio de Avogados de Santiago de Compostela. Solicitantes do Servizo de Mediación Persoas físicas ou xurídicas. Procedemento de recollida de datos Fichas de adscrición, declaracións, formularios e actas de sesións. Estrutura básica e tipo de datos – Datos identificativos, profesionais e académicos. Letrados: – Nome e apelidos – DNI/NIF – Enderezo profesional (teléfono, fax e correo electrónico) – Adscrición ao colexio de avogados correspondente – Número de colexiación – Formación en materia de mediación – Seguro de responsabilidade civil Solicitantes de mediación: – Nome e apelidos – DNI/NIF/CIF – Domicilio – Asunto sometido á mediación Cesións previstas – Ministerio de Xustiza (Rexistro de Mediadores) – Consejo General de la Abogacía Española e Consello da Avogacía Galega – Calquera outro que resulte da normativa vixente Unidade ou servizo ante o que se poida exercitar o dereito de acceso Secretaría do Ilustre Colexio de Avogados de Santiago de Compostela Medida de seguridade Nivel básico